Jehuda Amichaj

Jehuda Amichaj  (), pôvodne Ludwig Pfeuffer (* 3. máj 1924, Würzburg, Nemecko – † 22. september 2000, Jeruzalem, Izrael) bol nemecko-izraelský básnik. Je považovaný za najčítanejšieho a najvýznamnejšieho moderného izraelského básnika. Ako jeden z prvých začal používať vo svojich veršoch hovorovú hebrejčinu.

Životopis 
Narodil sa ako syn obchodníka. V roku 1936 sa jeho rodina vysťahovala do Palestíny. Počas druhej svetovej vojny bojoval v židovskej brigáde britskej armády. Bojoval tiež vo vojne za nezávislosť. Neskôr sa stal obhajcom zmierenia na Blízkom východe a úzko spolupracoval s palestínskymi autormi.

Po uvoľnení z armády študoval na Hebrejskej univerzite v Jeruzaleme biblistiku a hebrejskú literatúru. Po skončení štúdia pracoval najprv ako učiteľ, neskôr ako univerzitný docent hebrejskej literatúry.

Prvú zbierku poézie vydal v roku 1955 pod názvom Teraz a v iných dňoch (hebr. Achšav u-ve-jamim acherim). Vo svojich veršoch je Amichaj spontánnejší, ironickejší a menej literárnejší než iní hebrejskí básnici. Za revolučné zmeny v jazyku poézie, ktoré viedol vo svojich dielach, mu Izrael v roku 1982 udelil Cenu Izraela. Jeho rodné mesto Würzburg mu v roku 1981 udelilo kultúrnu cenu mesta a v roku 2005 po ňom pomenovalo ulicu. Bol nositeľom mnohých významných cien.

Amichajove knihy boli preložené do viac ako 40 jazykov. V češtine vyšli v preklade hebraistky Jiřiny Šedinovej (Svícen v poušti. Praha, Baronet, 1998.)

Diela 
Do slovenčiny nebolo zatiaľ preložené žiadne z Amichaiových diel. Uvedené názvy sú doslovnými prekladmi z hebrejských originálov.
 Teraz a v iných dňoch (1955, Achšav u-ve-jamim acherim – básne)
 Dve nádeje v diaľke (1958, Be-merchak štej tikvot – básne)
 Vo verejnej záhrade (1959, Be-gina ha-ciburit – básne)
 V tomto hroznom vetre (1961, Be-ruach ha-nora'a ha-zot – poviedky)
 Cesta do Ninive (1962, Masa le-Ninive – divadelná hra)
 Nie z terajška, nie odtiaľto (1963, Lo me-achšav, lo mi-kan – román)
 Čo sa prihodilo Roni v New Yorku (1968, Ma še-kara le-Roni be-Nju Jork – detská kniha)
 Teraz v hluku (1969, Achšav ba-ra’aš)
 A nie na zapamätanie (1971, Ve-lo al menat li-zkor)
 Kto ma prichýli (1971, Mi jitneni malon – román)
 Za tým všetkým sa skrýva veľké šťastie (1974, Me-achorej kol ze mistater ošer gadol – poézia)
 Čas (1977, Zman – poézia)
 Numin tučný chvost (1978, Ha-zanav ha-šamen šel Numa – detská kniha)
 Veľký pokoj: otázky a odpovede (1980, Šalva gdola: še'elot u-tšuvot – poézia)
 Hodina milosti (1982, Ša'at chesed – poézia)
 Z muža si a k mužovi sa navrátiš (1985, Me-adam ata ve-el adam tašuv – poézia)
 Veľká kniha noci (1988, Sefer ha-lajla ha-gadol – detská kniha)
 Aj päsť bola kedysi otvorenou dlaňou s prstami (1989, Gam ha-egrof haja pa'am jad ptucha ve-ecbaot – poézia)
 Krajina s otvorenými očami (1992, Nof galuj ejnajim – poézia)
 Achziv, Cézarea a jedna láska (1996, Achziv, Kejsaria ve-ahava achat)

Referencie

Externé odkazy 
 Životopis Jehudu Amichaia na stránkach izraelského Inštitútu pre preklad hebrejskej literatúry

Zdroj 

Básnici židovského pôvodu
Izraelskí básnici
Osobnosti z Würzburgu
Nositelia Bialikovej ceny